钦定古今图书集成/理学汇编/文学典/第168卷 > 《唐韩愈罗池庙碑》前人
## 钦定古今图书集成/理学汇编/文学典/第168卷 > 《唐韩愈罗池庙碑》前人

右《罗池庙碑》，唐尚书吏部侍郎韩愈撰，中书舍人史
馆修撰沈传师书。碑后题云“长庆元年正月建。”按《穆
宗实录》，长庆二年二月，传师自尚书兵部郎中翰林
学士罢为中书舍人、史馆修撰。其九月，愈自兵部侍
郎迁吏部，碑言柳侯死后三年，庙成。明年，愈为柳人
书罗池事。子厚以元和十四年卒，至愈作碑时，当是
长庆三年。考二君官，与此碑亦同，但不应在元年正
月，盖后人传模者误刻之尔。今世传《昌黎先生集》载
此碑文多同，惟集本以“步有新船”为涉。“荔子丹兮蕉
黄”，蕉下加“子”，当以碑为是。而碑云“春与猿吟而秋鹤
与飞”，则疑碑之误也。嘉祐八年六月二日书。